Høringskonsulentens endelige rapport i sag COMP/M.2978 - Lagardère/Natexis/VUP

(udarbejdet i henhold til artikel 15 i Kommissionens afgørelse 2001/462/EF, EKSF af 23. maj 2001 om høringskonsulentens kompetenceområde under behandlingen af visse konkurrencesager (EFT L 162 af 19.6.2001, s. 21))

(2004/C 102/09)

(EØS-relevant tekst)

Beslutningsudkastet giver anledning til følgende bemærkninger:

Der blev sendt en artikel 6, stk. 1, litra c)-beslutning til den anmeldende part den 5. juni 2003. Under den grundige undersøgelse, der fandt sted forud for udsendelsen af klagepunktsmeddelelsen, søgte den anmeldende part at få adgang til centrale dokumenter i Kommissionens sagsakter i overensstemmelse med det udkast til en politik for åbenhed, som Kommissionen offentliggjorde i december 2002. Den anmeldende part fik stillet en del af materialet til rådighed (især spørgeskemaer, den økonomiske undersøgelse og BEUC-rapporten). Visse tredjeparter betingede sig imidlertid, at der kun måtte gives adgang til det materiale, de havde afleveret, hvis det skete på gensidigt grundlag. Dette kunne den anmeldende part ikke tilslutte sig. Den 15. oktober 2003 sendte Lagardères juridiske repræsentanter et brev til mig desangående. Eftersom udsendelsen af klagepunktsmeddelelsen var umiddelbart forestående (hvilket den anmeldende part var bekendt med), var det på det punkt i proceduren ikke muligt at gå videre med dette spørgsmål. Den anmeldende part blev også mindet om, at bestemmelserne om åbenhed fortsat befandt sig på udkaststadiet på daværende tidspunkt. Jeg tilkendegav dog, at jeg ville sørge for at tage hensyn til erfaringerne fra denne sag ved den endelige udformning af retningslinjerne for bedste praksis i forbindelse med behandlingen af fusionssager (Best Practices Guidelines on the conduct of EC merger proceedings).

Der blev udsendt en klagepunktsmeddelelse til den anmeldende part den 27. oktober 2003. Der blev givet aktindsigt samme dag og dagen derpå i form af to cd-rommer. Da der indkom en begæring fra den anmeldende part om adgang til endnu andre specifikke oplysninger modtaget fra tredjeparter, som var at betragte som fortrolige oplysninger, udarbejdede sagsbehandlerne en ikke-fortrolig version af de pågældende oplysninger, som så kunne udleveres til den anmeldende part. Efter at have undertegnet en fortrolighedsaftale fik den anmeldende part - efter begæring fra denne - også fuldstændig adgang til det program, der var blevet benyttet i den økonometriske undersøgelse, der var blevet udført på Kommissionens vegne.

Den anmeldende part fik oprindeligt en frist til den 10. november 2003 til at svare på klagepunktsmeddelelsen(1). Den anmeldende part anmodede efterfølgende om en forlængelse af svarfristen til den 17. november 2003 - en anmodning, der blev efterkommet. Den mundtlige høring blev også udskudt. Den anmeldende part afleverede et svar på klagepunktsmeddelelsen inden for den aftalte frist og besluttede at afstå fra sin ret til en mundtlig høring.

I mellemtiden, nemlig den 13. november 2003, afleverede den anmeldende part et dokument indeholdende forslag til tilsagn. De relevante tjenestegrene i Kommissionen aftalte at udføre en markedstest på basis af disse forslag. Der blev udarbejdet en ikke-fortrolig version af de potentielle tilsagn, som blev udsendt til en række tredjeparter sammen med en liste af spørgsmål og en anmodning om at fremsætte eventuelle bemærkninger. For at give andre interesserede tredjeparter, der havde deltaget aktivt i sagen, mulighed for at fremsætte bemærkninger modtog også de en kopi af den ikke-fortrolige udgave af klagepunktsmeddelelsen og - eftersom der ikke blev afholdt en mundtlig høring - af den anmeldende parts skriftlige svar.

Den 2. december 2003 (fristen for afgivelse af tilsagn om ændring af fusionsplanen) fremlagde den anmeldende part en pakke af foranstaltninger beregnet til at fjerne de bekymringer for konkurrencen, som Kommissionens tjenestegrene havde peget på. Tredjeparter blev også informeret om de formelle tilsagn fra den anmeldende part.

Ligeledes den 2. december fik den anmeldende part udleveret en række supplerende oplysninger, som Kommissionen agtede at støtte sig til i sin beslutning, og den anmeldende part blev anmodet om at fremsætte eventuelle bemærkninger hertil. Den 17. december modtog den anmeldende part en tredje cd-rom med ikke-fortrolige versioner af supplerende oplysninger (herunder især markedstesten), som Kommissionen havde modtaget frem til den 12. december 2003.

Med henvisning til ovenstående finder jeg, at retten til at blive hørt er blevet tilgodeset i denne sag.

Udfærdiget i Bruxelles, den 23. december 2003.

Karen Williams

(1) Denne frist blev straks forlænget til den 11. november, eftersom den anden cd-rom først blev udleveret den 28. november.